google/wiki40b huggingface dataset:
Εμβόλια παρωτίτιδας

Τα εμβόλια παρωτίτιδας προλαμβάνουν επιτυχώς την παρωτίτιδα. Όταν χορηγούνται στην πλειοψηφία, μειώνουν τις επιπλοκές σε επίπεδο πληθυσμού.  Η αποτελεσματικότητά τους εκτιμάται σε 85%, όταν το 90% του πληθυσμού είναι εμβολιασμένο. Για μακροχρόνια πρόληψη απαιτούνται δύο δόσεις. Η χορήγηση της πρώτης δόσης συνιστάται στην ηλικία των 12-18 μηνών. Η δεύτερη δόση συνήθως χορηγείται στην ηλικία των 2-6 ετών. Η χρήση μετά την έκθεση στον ιό σε εκείνους που δεν είναι ήδη άνοσοι μπορεί να είναι χρήσιμη.

Ασφάλεια

Τα εμβόλια κατά της παρωτίτιδας είναι πολύ ασφαλή και έχουν γενικά ήπιες παρενέργειες. Ενδέχεται να προκαλέσουν ήπιο πόνο και οίδημα στο σημείο έγχυσης, καθώς επίσης ήπιο πυρετό. Σημαντικές παρενέργειες είναι σπάνιες. Δεν υπάρχουν επαρκή αποδεικτικά στοιχεία που να συσχετίζουν το εμβόλιο με επιπλοκές, όπως για παράδειγμα νευρολογικές επιπτώσεις. Το εμβόλιο δεν πρέπει να χορηγείται σε εγκύους ή σε άτομα με σοβαρή ανοσοκαταστολή. Υπάρχουν πενιχρά αποτελέσματα από την εξέταση παιδιών από μητέρες που είχαν εμβολιαστεί κατά τη διάρκεια της εγκυμοσύνης, τα οποία όμως δεν έχουν τεκμηριωθεί. Παρόλο που το εμβόλιο έχει αναπτυχθεί στα κύτταρα εμβρύων κότας, μπορεί να χορηγηθεί σε άτομα με αλλεργία στο αυγό.

Χρήση

Το εμβόλιο περιλαμβάνεται στα προγράμματα εμβολιασμού των περισσότερων χωρών του ανεπτυγμένου κόσμου και πολλών του αναπτυσσόμενου κόσμου συνήθως σε συνδυασμό με το εμβόλιο ιλαράς και το εμβόλιο ερυθράς, γνωστό ως το τριπλό εμβόλιο MMR. Ένα σκεύασμα σε συνδυασμό των τριών προηγούμενων και του εμβολίου ανεμοβλογιάς, γνωστό ως MMRV, είναι επίσης διαθέσιμο. Το 2005, 110 χώρες παρείχαν το εμβόλιο σ’ αυτήν τη μορφή. Σε περιοχές όπου έχει διεξαχθεί εκτεταμένος εμβολιασμός, έχει διαπιστωθεί μια μείωση του επιπέδου της ασθένειας μεγαλύτερη από 90%. Έχουν χορηγηθεί περίπου μισό δισεκατομμύριο δόσεις ενός συγκεκριμένου τύπου του εμβολίου.

Ιστορία, κοινωνία και πολιτισμός

Ένα εμβόλιο παρωτίτιδας εγκρίθηκε πρώτη φορά το 1948, αλλά είχε μόνο βραχυπρόθεσμη αποτελεσματικότητα. Βελτιωμένα εμβόλια διατέθηκαν στην αγορά τη δεκαετία του 1960. Ενώ το πρώτο εμβόλιο ήταν αδρανοποιημένο, τα μεταγενέστερα παρασκευάσματα είναι ζώντα στελέχη του ιού σε εξασθενημένη μορφή. Περιλαμβάνεται στον Πρότυπο Κατάλογο Βασικών Φαρμάκων του Παγκόσμιου Οργανισμού Υγείας, έναν κατάλογο των σημαντικότερων φαρμακευτικών ουσιών που χρειάζονται σε ένα βασικό σύστημα υγείας. Από το 2007 υπάρχουν διάφοροι τύποι του εμβολίου προς χρήση.
Αλβέρτος Βόλφγκανγκ του Χόενλοε-Λάνγκενμπουργκ

Βιογραφία

Ήταν ο πρωτότοκος γιος τού Ερρίκου-Φρειδερίκου κόμη τού Χόενλοε-Λάνγκενμπουργκ και της 2ης συζύγου του Γιουλιάνας-Δωροθέας κόμισσας τσου Κάστελλ-Ρέμλινγκεν.
Ήταν επικεφαλής τού Οίκου Χόενλοε-Λάνγκενμπουργκ και εισήγαγε τη διαδοχή στον πρωτότοκο στο Λάνγκενμπουργκ το 1699. Αυτή σήμαινε ότι ο πρώτος γιος θα κληρονομούσε όλη την κομητεία και δεν θα διαιρείτο αυτή μεταξύ όλων των αρρένων τέκνων. Οι νεότεροι αδελφοί θα διαδεχόταν τον μεγαλύτερο, μόνο αν εκείνος δεν είχε άρρενα τέκνα. Από τότε οι νεότεροι αδελφοί σταδιοδρομούσαν στον στρατό, σε αυτόν της Αυστρίας ή σε άλλον φιλικού έθνους.
Στερεοτυπία

Η στερεοτυπία είναι τεχνική των γραφικών τεχνών. Ανήκει στη γενική κατηγορία της αναγλυφοτυπίας ή υψιτυπίας επειδή το θέμα που θα εκτυπωθεί είναι υπερυψωμένο. Το θέμα προς εκτύπωση αποτυπώνεται σε μια χάρτινη μάζα που πιέζεται έτσι ώστε να γίνει μήτρα. Στην μήτρα αυτή χύνεται το ρευστό μέταλλο όπου ψύχεται και στερεοποιείται. Αποτελείται από ανάγλυφα τυπογραφικά στοιχεία, τα οποία κατάλληλα στοιχειοθετημένα, σχηματίζουν τις λέξεις, τις αράδες και τα κείμενα, ή σχέδια τα οποία και αποτελούν την εκτυπωτική μήτρα. Τα στοιχεία τα οποία είναι μη αναγνώσιμα γιατί η εκτύπωση γίνεται απ’ ευθείας στο χαρτί.

Ιστορία

Η ανακάλυψη της χρονολογείται από το 1700 οπότε ο Άγγλος Γουώλεϋρ τύπωσε το βιβλίο των Ωρών με πήλινες μήτρες. Το 1796 ο Γάλλος Φερμέν Ντιντό εφηύρε ειδικό μεταλλικό κράμα έως να καταλήξει σε κράμα χαλκού, μολύβδου και κασσίτερου για τα στερεότυπα που χρησιμοποίησε στις εκδόσεις του. Τη μάζα του χαρτιού την εισήγαγε ο Γάλλος Κλωντ Ζενού το 1829.<Παυλόπουλος, Δ., Χαρακτική Γραφικές Τέχνες, Αθήνα 2004> Στις οργανωμένες τυπογραφικές μονάδες που χρησιμοποιούνται κυλινδρικά τυπογραφικά πιεστήρια, η μήτρα σχηματίζεται σε μηχανικά πιεστήρια με πολύ μεγάλη πίεση, ενώ ξεραίνεται ταυτόχρονα. Η εκτύπωση γίνεται σε περιστροφικό πιεστήριο όπου πραγματοποιείται μεταξύ ενός εκτυπωτικού κυλίνδρου και ενός κυλίνδρου που ασκεί την πίεση, ονομάζεται  επίσης πιεστήριο δύο κυλίνδρων. 
Η ανακάλυψη της χαιρετίστηκε από τους τυπογράφους της εποχής καθώς διευκόλυνε πολύ την αναπαραγωγή των κειμένων καθώς αποφεύγονταν η φθορά των τυπογραφικών στοιχείων. Το 1840 έφερε από τη Γαλλία στην Ελλάδα την τεχνική της στερεοτυπίας ο Ανδρέας Κορομηλάς. Από έναν τεχνίτη του τυπογραφείου του η τεχνική διαδόθηκε και σε άλλα τυπογραφεία. Αυτή η μέθοδος χρησιμοποιείται σε πολύ λίγα εργαστήρια στην Ελλάδα για κάποιες μόνο περιορισμένες συλλεκτικές εκδόσεις.
Μοντάνα

Ιστορία

Η περιοχή της σημερινής Μοντάνας κατοικούνταν από διάφορες φυλές ιθαγενών ινδιάνων για χιλιάδες χρόνια. Οι ιστορικές φυλές που ήρθαν σε επαφή με τους Ευρωπαίους έποικους από τις ΗΠΑ περιλάμβαναν τους Κράου στα νοτιοδυτικά, τους Τσεϊέν στα νοτιοανατολικά, και τους Μπλάκφιτ, τους Ασινιμπόιν και Γκρος Βέντρες στα κεντρικά και βορειοκεντρικά, καθώς και τους Κουτενάι και τους Σάλις στα δυτικά της σημερινής πολιτείας. Επίσης, οι μικρότερες φυλές Πεντ Ντορέιλ και Κάλισπελ ζούσαν κοντά στη λίμνη Φλάτχεντ και τις δυτικές οροσειρές αντίστοιχα.
Η περιοχή της Μοντάνας ανατολικά από την ηπειρωτική διαχωριστική γραμμή αποτέλεσε μέρος της συμφωνίας αγοράς της Λουιζιάνα το 1803. Σε συνέχεια της εξερευνητικής αποστολής των Λιούις και Κλαρκ, και μετά την ανακάλυψη χρυσού και χαλκού στην περιοχή στα τέλη της δεκαετίας του 1850, η Μοντάνα έγινε επικράτεια των ΗΠΑ στις 26 Μαΐου του 1864, και στις 8 Νοεμβρίου του 1889, η 41η πολιτεία τους.
Ο πρώτος οικισμός Ευρωπαίων αποίκων στην Μοντάνα ιδρύθηκε από Γάλλους Ιησουίτες ιεραπόστολους. Η φυλή των Σάλις είχε γνωρίσει τους μοναχούς από την επικοινωνία με τις φυλές των Ιροκούις, μαθαίνοντας μεθόδους γεωργίας και ιατρικής, παράλληλα με τον ρωμαιοκαθολικσιμό. Το ενδιαφέρον των Σάλις για τους ιεραπόστολους έγινε εντονότερο και με αποστολή στο Σεντ Λούις το 1831 αλλά και το 1837, ζήτησαν την επίσκεψή τους στις περιοχές τους.

Πανεπιστήμια

Ιδιαίτερου κύρους Πανεπιστήμια της πολιτείας της Μοντάνας είναι το "Montana State University" και το "University of Montana", αμφότερα κρατικά, στα οποία η εισαγωγή αλλοδαπών φοιτητών κρίνεται σχετικά δύσκολη.
 
Και τα δύο χορηγούν Bachelor's, Master's και Διδακτορικό Δίπλωμα. Επίσης και τα δύο παρέχουν φοιτητικό ξενώνα και εστιατόριο.
Πρωτάθλημα Ε.Π.Σ. Πειραιώς 1938-39

Στο πρωτάθλημα της Ε.Π.Σ. Πειραιώς 1938-39 πρωταθλητής αναδείχθηκε  ο Εθνικός Πειραιώς, αλλά στο Πανελλήνιο πρωτάθλημα ποδοσφαίρου ανδρών 1938-1939 προκρίθηκαν και οι δύο επόμενες ομάδες: Ολυμπιακός και Άρης Πειραιά. Στη δύναμη των σωματείων της ΕΠΣΠ εντάχθηκαν οι Κεραμεικός Καμινίων, ΑΟ Παλαιάς Κοκκινιάς και Πανελευσινιακός και έλαβαν μέρος στη Γ΄ κατηγορία.
Αρχή της απροσδιοριστίας

Λανθασμένη γενίκευση

Λανθασμένα πολλές φορές, γενικεύεται η αρχή της απροδιοριστίας σε φαινόμενα της καθημερινής ζωής, όπως και η θεωρία της σχετικότητας, στο σύνολο της ή σπανιότερα σε τμήματά της. Τόσο η αρχή της απροσδιοριστίας, όσο και η θεωρία της σχετικότητας, αναφέρονται σε φαινόμενα που συμβαίνουν σε σχετικά πολύ μικρά μήκη ή πολύ μεγάλες ταχύτητες, αντίστοιχα. Αυτό έχει ως συνέπεια η ισχύ τους να περιορίζεται κατά πολύ μεγάλο βαθμό στην κλασσική φυσική, η οποία και περιγράφει τα φαινόμενα που γίνονται αντιληπτά από εμάς καθημερινά. Ειδικότερα για την αρχή της απροσδιοριστίας, αυτό μπορεί να γίνει άμεσα αντιληπτό από την μαθηματική έκφρασή της: η σταθερά  έχει πολύ μικρή τιμή (1,054 572 66 × 10⁻³⁴ ± 66 J·s) συγκρινόμενη με τις αποστάσεις και τις ταχύτητες που μπορούμε να μετρήσουμε πρακτικά έξω από το χώρο του εργαστηρίου.
Υδροδυναμική πίεση

Υδροδυναμική πίεση ορίζεται ως η πίεση ως το πηλίκο της κάθετης δύναμης που ασκείται σε μια επιφάνεια προς το εμβαδό αυτής της επιφάνειας:
p=\frac{F}{A}
Στον παραπάνω ορισμό υποθέτουμε πως η δύναμη αναφέρεται στην συνολική δύναμη που ασκείται στην επιφάνεια και η πίεση είναι ίση σε κάθε σημείο της επιφάνειας, όπως υπολογίζεται παραπάνω.

Πίεση Κατανεμημένης Δύναμης

Στην μελέτη συστημάτων ρευστών εισέρχεται και η υδροστατική πίεση η οποία εξαρτάται από το υψόμετρο του κάθε σημείου. Επομένως η έννοια της σταθερής τιμής της πίεσης οφείλει να προσαρμοστεί σε διαφορική μορφή, ώστε να ισχύει για απειροστά μικρές επιφάνειες, στις οποίες η τιμή της υδροστατικής πίεσης να μπορεί να θεωρείται σταθερή. Έτσι η παραπάνω γίνεται:
p=\lim_{\delta{A}\to0}\frac{\delta{F}}{\delta{A}} = \frac{dF}{dA}
όπου το στοιχείο δύναμης \delta{F} δεν αναφέρεται πια σε μια συνολική δύναμη αλλά σε κατανεμημένη δύναμη.

Κατανεμημένη Μεταβολή Ορμής

Όταν ένα ρευστό κινείται σε περιορισμένο χώρο, έστω ένα σύστημα σωληνώσεων, τότε κάθε φορά που αλλάζει κατεύθυνση μεταβάλλεται η ορμή του και αυτό συμβαίνει σύμφωνα με τον Νόμο του Newton:
\delta{F}=\frac{dP}{dt}
Επομένως, οι δυνάμεις οι οποίες ασκούνται από τα τοιχώματα της περιοχής που περιέχει το ρευστό είναι υπεύθυνες για την εμφάνιση μιας πίεσης η οποία προέρχεται αποκλειστικά από την κίνηση του ρευστού στο συγκεκριμένο δοχείο και η πίεση αυτή προστίθεται στην οποιαδήποτε τιμή υδροστατικής πίεσης υπάρχει στο συγκεκριμένο σημείο. Για μη ιδανικά ρευστά, η παρουσία του ιξώδους προκαλεί εμφάνιση υδροδυναμικής πίεσης ακόμη κι όταν δεν μεταβάλλεται η κατεύθυνση της κίνησης του ρευστού.
Η συνολική πίεση που μετράει ένα μανόμετρο είναι το άθροισμα της στατικής και της δυναμικής πίεσης.
Παράδοξο της παντοδυναμίας

Tα παράδοξα

Το ερώτημα τυπικά εκφράζεται με το παράδειγμα της πέτρας, όμως μπορούν να υπάρξουν και άλλες μορφές του. Το τυπικό ερώτημα είναι:  «Μπορεί ο θεός να φτιάξει μια πέτρα τόσο μεγάλη που να μη μπορεί να τη σηκώσει;» Εάν όχι, τότε δε μπορεί να δημιουργήσει τα πάντα, άρα πάλι η δύναμη του είναι περιορισμένη. Άλλες μορφές της ίδιας ερώτησης είναι αν μπορεί ένας τέτοιο Ον, όπως ο Θεός, να αλλάξει τους νόμους της λογικής ή των μαθηματικών. Μπορεί να υπάρχουν δυο παντοδύναμοι θεοί; Μπορεί ο θεός να αλλάξει το παρελθόν; Μπορεί ο Θεός να κάνει κάτι κακό;

Ιστορικές απαντήσεις

Στο παράδοξο της παντοδυναμίας, αποπειράθηκαν να απαντήσουν διάφοροι φιλόσοφοι στο παρελθόν. Ενώ η απάντηση του Καρτέσιου ήταν Ναι, παραδοσιακά οι θεολόγοι ακολουθούσαν τη λογική του Θωμά του Ακινάτη ο οποίος απάντησε πως Όχι. Η απάντηση του Καρτέσιου οδηγεί σε μια σειρά από άλλα παράδοξα και παραλογισμούς, με αποτέλεσμα σχεδόν κανένας άλλος φιλόσοφος ή θεολόγος να μην ακολουθήσει τη σκέψη του στο συγκεκριμένο θέμα. Ωστόσο ούτε η άρνηση του Ακινάτη δεν λύνει το πρόβλημα.

Σύγχρονες απαντήσεις

Σύμφωνα με τον υπάρχουν δυο κύριες απόπειρες απάντησης σήμερα: οι θεωρίες της δράσης και οι θεωρίες του αποτελέσματος. 
Σύμφωνα με τις θεωρίες της δράσης, o παντοδύναμος θεός είναι ικανός να πραγματοποιεί τέλεια πράγματα, οπότε δεν μπορεί να πραγματοποιήσει ατελείς πράξεις. Αυτό συναντά την απάντηση με όνομα McEar, κατά την οποία αν ο παντοδύναμος κύριος McEar το μόνο που κάνει είναι να ξύνει το αυτί του, δεν είναι αποδεκτό ότι είναι παντοδύναμος Μια άλλη θεωρία δράσης η οποία προτάθηκε από τον Richard La Croix, είναι πως η ικανότητα για να πραγματοποιήσει τέτοιες παράδοξες πράξεις, είναι απλά προϋπόθεση για άλλο ον για να ονομαστεί παντοδύναμο. Όμως, αυτή η στρατηγική δεν αναλύει τον όρο της παντοδυναμίας και εν τέλει δεν απαντά την ερώτηση για την πέτρα.
Γενικά, υπάρχει συμφωνία ανάμεσα στους φιλόσοφους ότι διάφορα επιχειρήματα που βασίζονται σε θεωρίες δράσης δεν είναι ικανοποιητικά. 
Οι θεωρίες αποτελέσματος βασίζονται στο αποτέλεσμα το οποίο μπορεί να φέρει ένα παντοδύναμο ον. Ένα τέτοιο δρόμο άνοιξε ο Λάιμπνιτς και στη σύγχρονη εποχή το διέδωσε ο Τζέιμς Ρος (James Ross), έτσι το επιχείρημα αναφέρεται ως Λάιμπνιτς-Ρος σύμφωνα με το οποίο κάποιο παντοδύναμο ον θα μπορούσε να δημιουργήσει κάποιο άλλο πιθανό κόσμο. Και ενώ φαίνεται πως δεν υπάρχουν ενστάσεις για αυτή την εκδοχή, ο υπάρχει μια σειρά από μεταφυσικές συνέπειες που ορισμένοι τις ονομάζουν παράλογες
Καχούλ

Το Καχούλ είναι πόλη και δήμος στη νότια Μολδαβία. Η πόλη είναι το διοικητικό κέντρο της επαρχίας Καχούλ. Στην απογραφή του 2014, η πόλη έχει πληθυσμό 30.018 κατοίκων.

Ετυμολογία και ονόματα

Πιστεύεται ότι το Καχούλ πρωτοκατοικήθηκε πολλούς αιώνες πριν, παρόλο που είχε πολλά διαφορετικά ονόματα εκείνα τα χρόνια - όπως το Σέια καταγράφηκε το 1502 και το όνομα Φρουμοάσα που καταγράφηκε το 1716. Το σύγχρονο όνομα δόθηκε στον οικισμό μετά τη μάχη του Καγκούλ, η οποία έλαβε χώρα κοντά στη περιοχή της σύγχρονης πόλης.
Ταυ λεπτόνιο

Κατηγορία

Το λεπτόνιο ταυ ανήκει στην τρίτη γενιά λεπτονίων και είναι αντίστοιχο του ηλεκτρονίου (πρώτη γενιά) και του μιονίου (δεύτερη γενιά). Όπως και το ηλεκτρόνιο και το μιόνιο, το ταυ εμφανίζεται όμοιο σημείου χωρίς να έχει ποτέ βρεθεί εσωτερική δομή. Αν υπάρχει τέτοια δομή, τότε πρέπει αυτό το σωματίδιο να έχει μέγεθος μικρότερο από 10⁻¹⁸ μέτρα. Επίσης, ακριβώς όπως το ηλεκτρόνιο και το μιόνιο, το ταυ έχει σπιν ½. Τέλος, το ταυ και το αντιταύ φέρουν το ίδιο ηλεκτρικό φορτίο όπως το ηλεκτρόνιο και το ποζιτρόνιο αντίστοιχα.
Αριστείδης Αλαφούζος

Βιογραφικά στοιχεία

Γεννήθηκε στην Οία του νησιού της Σαντορίνης και είναι γιος του Ιωάννη Αλαφούζου, πλοιάρχου. Κατάγεται από παλιά οικογένεια εφοπλιστών και πολιτικών του νησιού. Μεγάλωσε στον Πειραιά και την Αθήνα και σπούδασε πολιτικός μηχανικός στο ΕΜΠ. Δραστηριοποιήθηκε στον χώρο της ναυτιλίας και το 1988 αγόρασε την εφημερίδα Καθημερινή, την οποία και διατήρησε μέχρι τον θάνατο του, το 2017. Μετά το σκάνδαλο Κοσκωτά, αγόρασε και τον ραδιοφωνικό σταθμό "ΣΚΑΪ". Τα πιο γνωστά του έργα πάνω στην πολιτική μηχανική είναι το ξενοδοχείο Μον Παρνές στην Πάρνηθα και το ξενοδοχειακό συγκρότημα του Αστέρα στην Βουλιαγμένη. Τα έργα αυτά τα ανέλαβε η τεχνική εταιρεία "Αριστείδης Αλαφούζος" (αργότερα ΑΤΕ ΕΡΓΩΝ" την οποία ο ίδιος ίδρυσε το 1954. Η εταιρεία αυτή διέκοψε την λειτουργία της στα τέλη της δεκαετίας του 1960, την χρονική περίοδο που ο Αλαφούζος έπαψε να ασχολείται ως πολιτικός μηχανικός και στράφηκε πρός την ναυτιλία.
Στις 13 Δεκεμβρίου 2009 τιμήθηκε από τον Αυτοκράτορα της Ιαπωνίας, Ακιχίτο, με το Παράσημο του Τάγματος του Ανατέλλοντος Ηλίου, των Χρυσών Ακτίνων και Ροζέτας, δια χειρός του Πρέσβη της Ιαπωνίας, για τη συμβολή του στην ενδυνάμωση των ελληνοϊαπωνικών οικονομικών δεσμών, κυρίως στον τομέα της ναυπηγικής βιομηχανίας και στην ενίσχυση των διμερών φιλικών σχέσεων διά της οδού των Μέσων Ενημέρωσης.
Ήταν παντρεμένος και έχει αποκτήσει δύο παιδιά, τον Θέμη και τον Γιάννη.
Αγιά Ρεθύμνης

Γεωγραφία

Η Αγιά βρίσκεται προς το ΑΒΑ. τμήμα του νομού, σε λοφώδη θέση, στους νοτιοανατολικούς πρόποδες του όρους Κουλούκωνας, κοντά στον κεντρικό επαρχιακό δρόμο που συνδέει το Πέραμα με τα Ανώγεια και στην δεξιά (βόρεια) όχθη του Γεροπόταμου. Η κοινότητα είναι χαρακτηρισμένη ως αγροτικός ορεινός οικισμός, με έκταση 6,425 χμ² και σε μέσο σταθμικό υψόμετρο 180. Απέχει από το Ρέθυμνο 33 χλμ. περίπου, προς τα Α.

Πληθυσμικά στοιχεία

Η εξέλιξη πληθυσμού του Αγιάς έχει ως εξής: κάτοικοι 269 (1961), 215 (1971), 222 (1981),  216 (1991), 308 (2001), 222 (2011)
Ερρίκος του Σόλτρεϊ

Βιογραφία

Ο Ερρίκος του Σόλτρεϊ ήταν Κιστερκιανός μοναχός του Αββαείου του Σόλτρεϊ, το οποίο ευρίσκεται στο Σότρι του Χάντινγκντονσαϊρ.
Η πραγματεία του σχετικά με το καθαρτήριο του Αγίου Πατρικίου, υπό το τίτλο Tractatus de purgatorio sancti Patricii, ανήκει στο λογοτεχνικό είδος των διηγημάτων οραμάτων του Κάτω Κόσμου, ο αριθμός των οποίων άρχισε να αυξάνεται κατά την διάρκεια της συγκεκριμένης περιόδου. 
Εκδόθηκε για πρώτη φορά το 1624, εντός του Florilegium insulae Sanctorum Hiberniae του Τόμας Μέσιγχαμ.
Φίλιππος του Λουξεμβούργου

Οικογένεια

Ο πατέρας του ήταν ο Καρδινάλιος Τυμπώ του Λουξεμβούργου.
Κύπελλο Ελλάδας πετοσφαίρισης γυναικών 2011-2012

Το Κύπελλο Ελλάδας βόλεϊ γυναικών για την περίοδο 2011−2012 είναι η 14η διοργάνωση στην ιστορία του θεσμού. Στη διοργάνωση δικαιώμα συμμετοχής είχαν οι 12 ομάδες του πρωταθλήματος, αλλά δήλωσαν συμμετοχή μόνο επτά (ΑΕΚ, ΣΑΑΚ Ανατόλια, Ηρακλής Κηφισιάς, Α.Ο. Μαρκοπούλου, Ολυμπιακός, Παναθηναϊκός και Πανιώνιος, ενώ δεν δήλωσαν συμμετοχή οι ομάδες Άρτεμις Κορυδαλλού, Βριλήσσια, Ηρακλής Θεσσαλονίκης, Μακεδόνες Αξιού και Πανελλήνιος). Κυπελλούχος αναδείχθηκε για 2η στην σειρά χρονιά, ο Ολυμπιακός.

Α' φάση

Η Α' φάση θα γινόταν με τη συμμετοχή οκτώ ομάδων, ενώ άλλες τέσσερις ομάδες θα προκρίνονταν απευθείας στα προημιτελικά μετά από κλήρωση. Τελικά μετά τη μη δήλωση συμμετοχής πέντε ομάδων, η Α' φάση αναβλήθηκε, και οι επτά ομάδες που δήλωσαν συμμετοχή βρέθηκαν στα προημιτελικά.
Όμιλος Ε΄ Παγκόσμιου Κυπέλλου Ποδοσφαίρου 2014

Ο Όμιλος Ε΄ του Παγκοσμίου Κυπέλλου Ποδοσφαίρου 2014 αποτελείται από τις εθνικές ομάδες της Γαλλίας, της Ελβετίας, του Ισημερινού και της Ονδούρας. Οι αγώνες ξεκίνησαν στις 15 Ιουνίου και τελείωσαν στις 25 Ιουνίου 2014.
Οι δύο πρώτες ομάδες του ομίλου συνέχισαν στην φάση των 16. Η Γαλλία ως πρώτη του ομίλου συνέχισε σε αγώνα με την Νιγηρία που ήταν η δεύτερη του ομίλου ΣΤ΄ και η Ελβετία ως δεύτερη του ομίλου συνέχισε σε αγώνα με την Αργεντινής που ήταν η πρώτη του ομίλου ΣΤ΄.
Κάστρο του Βερατίου

Ιστορία

Χτίστηκε τον πέμπτο αιώνα από τον βυζαντινό αυτοκράτορα Θεοδοσίο Β΄, και ξαναχτίστηκε κατά τη διάρκεια του 6ου αιώνα από τον αυτοκράτορα Ιουστινιανό και πάλι στο 13ο αιώνα από τον Δεσπότη της Ηπείρου Μιχαήλ Α΄Κομνηνό Δούκα ξάδελφος του βυζαντινού αυτοκράτορα. Το κάστρο ήταν υπό την κυριαρχία του Ιωάννη Κομνηνού Ασέν στα μέσα του 14ου αιώνα, η κύρια είσοδος στη βόρεια πλευρά υπερασπίζεται από οχυρωμένη αυλή, υπάρχουν τρεις μικρότερες εισόδου.
Τα κτίρια στο εσωτερικό του φρουρίου χτίστηκαν κατά τη διάρκεια του 13ου αιώνα και λόγω της χαρακτηριστικής αρχιτεκτονικής τους σώζονται ως πολιτιστικά μνημεία. Ο πληθυσμός του φρουρίου ήταν Χριστιανός, και είχε περίπου 20 εκκλησίες και μόνο ένα τζαμί, για τη χρήση της Τουρκικής φρουράς εκ των οποίων σώζεται μόνο μερικά ερείπια και η βάση του μιναρέ. Οι εκκλησίες του κάστρου καταστράφηκαν από χρόνια και μόνο μερικές έχουν απομείνει.
Το Κάστρο απεικονίζεται στο Αλβανικό νόμισμα των 10 λεκ που εκδόθηκε το 1996 και το 2000.
Μόριτς Μπλάιμπτροϊ

Βιογραφία

Ο Μπλάιμπτροϊ γεννήθηκε στο Μόναχο και είναι γιος των Αυστριακών ηθοποιών Μόνικα Μπλάιμπτροϊ και Χανς Μπρένερ. Ήδη από την ηλικία των έξι ετών πραγματοποίησε τις πρώτες εμφανίσεις του στη γερμανική παιδική τηλεοπτική εκπομπή Neues aus Uhlenbusch. Στην ηλικία των 16 εγκατέλειψε το σχολείο. Εργάστηκε ως au pair στο Παρίσι και αργότερα πήγε στη Νέα Υόρκη, όπου σπούδασε υποκριτική.
Άρχισε την καριέρα του το 1992 (στην ηλικία 21 ετών) σε θέατρο του Αμβούργου στο κλασικό ρεπερτόριο. Το 1993 είχε τον πρώτο του τηλεοπτικό ρόλο. Ένα χρόνο αργότερα έκανε πρώτη εμφάνιση στο σινεμά. Έγινε διάσημος κυρίως με τις ταινίες «Τρέξε Λόλα, τρέξε» (Lola rennt), «Knockin' On Heaven's Door» και «Το Πείραμα» (Das Experiment). Επίσης συνεργάστηκε με τον σκηνοθέτη Φατίχ Ακίν στις ταινίες Η Ιουλία τον Αύγουστο, Σολίνο, Chicko και Κουζίνα με ψυχή.
Τον Νοέμβριο του 2008 απέκτησε έναν γιο από την σύντροφό του, την Άνικα.
Μέθοδος ELISA

Η ELISA (Enzyme-linked Immunosorbent Assay) είναι βιοχημική μέθοδος ανίχνευσης της παρουσίας ενός αντισώματος ή ενός αντιγόνου σε ένα δείγμα.
Πιο συγκεκριμένα, η διαδικασία που ακολουθείται είναι η εξής: Αρχικά, ένα αντίσωμα προσκολλάται πάνω σε μία σταθερή επιφάνεια (Elisa sandwich), μετά προστίθεται το δείγμα μέσα στο οποίο περιέχεται το επιθυμητό αντιγόνο και γίνεται πρόσδεση αντιγόνου-αντισώματος. Κατόπιν, προστίθεται αντίσωμα που ανιχνεύει το αντιγόνο. Ακολουθεί ποσοτικοποίηση με την χρήση ενός ενζύμου που δεσμεύεται έμμεσα με το σύμπλοκο. Έπειτα προστίθεται υπόστρωμα και γίνεται ενζυμική αντίδραση που δίνει έγχρωμο σύμπλοκο το οποίο στη συνέχεια μετριέται. Η ένταση του φωτός είναι ανάλογη με την συγκέντρωση του βιομορίου που μελετάται.
Η συγκεκριμένη μέθοδος έχει εφαρμογές στην τεχνολογία τροφίμων ώστε να εντοπιστούν αλλεργιογόνες τροφές όπως το γάλα, τα καρύδια , τα φιστίκια τα αυγά και τα αμύγδαλα. Επιπρόσθετα η συγκεκριμένη μέθοδος μπορεί να χρησιμοποιηθεί στον τομέα της τοξικολογίας για μία ταχεία και προκαταρκτική διάγνωση για ορισμένες κατηγορίες ναρκωτικών και φαρμάκων. Ακόμα μπορεί να χρησιμοποιηθεί και για διάγνωση δυσανεξίας των τροφών , ωστόσο τα αποτελέσματα του συγκεκριμένου τεστ είναι αμφιλεγόμενα.
Οι διάφορες τεχνικές της μεθόδου ELISA , χρησιμοποιούνται για ποσοτική όπως και για ποιοτική ανάλυση. Η ποσοτική ανάλυση στηρίζεται στη μέτρηση της απορρόφησης του δείγματος και στη σύγκριση αυτής με μία πρότυπη καμπύλη (γρ. παράσταση) , ώστε να προσδιοριστεί η συγκέντρωση του αντιγόνου ή του αντισώματος του δείγματος. Η ποιοτική ανάλυση μας παρέχει ενδείξεις για την ύπαρξη αρνητικόυ ή θετικού αποτελέσματος στο δείγμα.
Πάτρικ Κλάιφερτ

Βιογραφία

Ο Πάτρικ Κλάιφερτ είναι ένα από τα μεγαλύτερα ονόματα του ολλανδικού και ευρωπαϊκού ποδοσφαίρου. Είναι σουριναμέζικης καταγωγής (μια πρώην ολλανδική αποικία που βρίσκεται στη Νότια Αμερική). Αποτελώντας από την νεαρή του ηλικία μελος των φημισμένων ακαδημιών του ΑΦΚ Άγιαξ, ο Κλάιφερτ γνώρισε την δόξα με τα χρώματα του ΑΦΚ Άγιαξ αλλά και με τη φανέλα της Μπαρτσελόνα. Ταυτόχρονα είχε την τύχη να αγωνιστεί με άλλες μεγάλες ευρωπαϊκές ομάδες όπως η ΑΚ Μίλαν, η Νιούκασλ Γιουνάιτεντ, την ΠΣΦ Αϊντχόφεν ή ακόμα την Βαλένθια Κ.Φ.. Η καριέρα του χαρακτηρίστηκε από κακές και καλές στιγμές αλλά ο Πάτρικ Κλάιφερτ θα παραμείνει ως ένα από τα μεγαλύτερα ονόματα του παγκοσμίου ποδοσφαίρου. Αυτό τον καιρό εργάζεται ως μαθητευόμενος στην ολλανδική ΑΖ Άλκμααρ με την προοπτική να αποκτήσει δίπλωμα προπονητή. Δεν θα είναι όμως απίθανο να δουλέψει στην Άλκμααρ ως παίκτης με το τέλος της μαθητείας του.
Παρά τους πολλούς τίτλους που κατέκτησε όπως το Τσάμπιονς Λιγκ, και ένα αναμφισβήτητo ταλέντο, ο Κλάιφερτ δεν κατέκτησε ποτέ κανέναν ατομικό τίτλο όπως η Χρυσή Μπάλα.

Προφίλ του Πάτρικ Κλάιφερτ

Ο Κλάιφερτ είναι, όπως και οι περισσότεροι Ολλανδοί ποδοσφαιριστές της γενιάς του, ένας παίκτης που διαθέτει εξαιρετική τεχνική ικανότητα. Παρά το μεγάλο του ύψος και την εντυπωσιακή σωματοδομή του, ο Κλάιφερτ είναι ένας γρήγορος παίκτης που έχει την δυνατότητα να διεμβολίζει τις αντίπαλες άμυνες με μεγάλη ευκολία. Είναι όχι μόνο μία «αλεπού της περιοχής» που κυνηγάει κάθε μπάλα, αλλά και ένας παίκτης που μπορεί να χρησιμοποιηθεί στον άξονα. Στη διάρκεια της θητείας του στη ΛΟΣΚ, ο Ολλανδός χρησιμοποιήθηκε στη θέση του επιθετικού μέσου, όπου όμως δεν πέτυχε, παρά το εξαιρετικό διάβασμα του παιχνιδιού που έχει και την ευστοχία των μεταβιβάσεών του.

Σύμπτωση

Γεννήθηκε την ίδια μέρα με τον Ρουντ φαν Νίστελροϊ, συμπατριώτη του, επίσης επιθετικό.